b'\n_START_ARTICLE_\nSverre Walter Rostoft\n_START_SECTION_\nTidlige \xc3\xa5r\n_START_PARAGRAPH_\nEtter filologiske studier i \xc3\xa5rene 1935\xe2\x80\x931937 gikk han ut i arbeidslivet, f\xc3\xb8rst ved Nylands mekaniske verksted og senere ved Kristiansands mekaniske verksted, hvor han var administrerende direkt\xc3\xb8r i perioden 1945\xe2\x80\x931979. Midt oppe i sin direkt\xc3\xb8rperiode fullf\xc3\xb8rte han sine juridiske studier med juridisk embedseksamen i 1947.\n_START_SECTION_\nPolitisk karriere\n_START_PARAGRAPH_\nSverre Walter Rostoft ble valgt til Stortinget fra Vest-Agder som representant for H\xc3\xb8yre ved stortingsvalget i 1953. I perioden 1954\xe2\x80\x931957 var Rostoft medlem av skog-, vassdrags- og industrikomiteen. Imidlertid trakk han seg fra Stortinget etter bare en periode for \xc3\xa5 konsentrere seg om sine oppgaver i n\xc3\xa6ringslivet. Ved siden av arbeidet ved Kristiansands mekaniske verksted ble han trukket sterkt inn i n\xc3\xa6ringslivets organisasjoner, med fremtredende verv i bl.a. Mekaniske Verksteders Landsforening og Skipsbyggerienes Landsforening. Sverre Walter Rostoft var president i Norges Industriforbund i perioden 1962\xe2\x80\x931965. I tillegg til n\xc3\xa6ringslivsvervene hadde han en lang rekke offentlige verv, b\xc3\xa5de regionalt og nasjonalt. _NEWLINE_Ved stortingsvalget i 1965 ble Rostoft igjen valgt til representant for Vest-Agder, men han kom ikke til \xc3\xa5 m\xc3\xb8te i denne stortingsperioden siden han ved dannelsen av regjeringen Borten h\xc3\xb8sten samme \xc3\xa5r ble utnevnt til industriminister, et verv han kom til \xc3\xa5 ha helt fram til Borten-regjeringens avgang i 1971. Rostofts periode i Industridepartementet var preget av stor aktivitet p\xc3\xa5 mange omr\xc3\xa5der, ikke minst i forbindelse med starten p\xc3\xa5 det som skulle bli det norske oljeeventyret. Det var mange som mente at Rostoft var vel optimistisk da han p\xc3\xa5 et tidlig tidspunkt fikk opprettet en egen oljeavdeling i Industridepartementet, men Rostoft kunne i sin statsr\xc3\xa5dstid glede seg over \xc3\xa5 ta imot den f\xc3\xb8rste oljen fra norsk sokkel. Rostoft var en samarbeidets mann, sterkt preget ogs\xc3\xa5 av en lys og \xc3\xa5pen kristendom.\n_START_SECTION_\nUtmerkelser\n_START_PARAGRAPH_\nSverre Walter Rostoft ble utnevnt til ridder av 1. klasse av St. Olavs Orden (1965) og kommand\xc3\xb8r av Dannebrogordenen, og mottok stort fortjenstkors (tilsvarende kommand\xc3\xb8rs grad) av Forbundsrepublikken Tysklands fortjenstorden.'